ནང་རྟེན་གྱི་སྐོར་ལ།འདུ་ཁང་ཆེན་མོའི་སྦུག་གི་མར་འཁོར་དབུས་སུ།སྤྱི་ལོ་ལོར་རྫོང་ཆུང་སྐུ་ཕྲེང་དྲུག་པ་འཇིགས་མེད་མཁས་བཙུན་ལུང་རིགས་རྒྱ་མཚོ་དང་།ཁ་སོ་སྐུ་ཕྲེང་བདུན་པ་བློ་བཟང་འཇིགས་མེད་འཕྲིན་ལས་ཀྱིས་གཙོས་བླ་མ་དགེ་བའི་བཤེས་གཉེན་རྣམས་དང་།དད་ལྡན་སེར་སྐྱ་ཡོངས་ཀྱི་རོགས་རམ་བཅས་ལ་བརྟེན་ནས།རེབ་གོང་སེང་གེ་གཤོང་ཡ་མགོ་དགོན་པའི་དགེ་སློང་ཨ་ཁུ་བློ་བཟང་ཉི་མས་ལྷ་དཔོན་བྱས་ཏེ་ལྷ་རིས་པ་ཉི་ཤུ་ལྷག་གིས་ལོ་ངོ་གཉིས་རིང་ལ་རྒྱུ་སྨན་འདམ་ལས་གསར་དུ་བཞེངས་པའི་རྗེ་ཙོང་ཁ་བ་ཆེན་པོའི་སྐུ་བརྙན་མཐོང་བ་དོན་ལྡན།མཐོ་ཚད་ལ་སྤྱི་ཁྲི་བཅུ་བདུན་ཅན་དང་།རྒྱལ་ཚབ་རྗེ་དང་མཁས་གྲུབ་རྗེ་གཉིས་ཀྱི་སྐུ་འདྲ།མཐོ་ཚད་ལ་སྤྱི་ཁྲི་བརྒྱད་ཅན།རྗེ་ཙོང་ཁ་པ་ཆེན་པོའི་སྐུ་བརྙན་འདིའི་གཟུངས་གཞུག་ལ་འཇིག་རྟེན་ན་རྙེད་པར་དཀའ་བའི་རྟེན་སྣ་བྱིན་ཅན་གྱི་རིགས་མང་པོ་བཞུགས།